Mæslinger har siden september 2017 haft status som elimineret i Danmark. Men kommer der fortsat udbrud af mæslinger, som dét vi ser netop nu, er denne status i fare, advarer læger. Det skyldes blandt andet, at der stadig er mennesker i Danmark, som ikke vil lade deres børn vaccinere.

En af dem er Gorm Lundshøj og hans hustru, der bor i Vester Skerninge på Sydfyn. De har to små drenge på tre og fem år. Parret har truffet et kontroversielt - og for mange helt uforståeligt - valg om sige nej til samtlige stik hos lægen. Det betyder, at deres børn hverken er beskyttet mod mæslinger eller nogle af de andre sygdomme, man kan vaccinere imod igennem børnevaccinationsprogrammet.

Og det har ikke været noget nemt valg, fortæller Gorm Lundshøj.

- Tværtimod. Men det er et aktivt fravalg. Jeg har vejet for og imod, ligesom Sundhedsstyrelsen har gjort det i sine anbefalinger. Det har krævet mange overvejelser, mange diskussioner og meget research. Og jeg forstår godt alle argumenterne for vaccinerne. Jeg tipper bare til den anden side, siger han.

For Gorm handler det blandt andet om, at han ikke er bange for sygdommene. Hverken for mæslinger, fåresyge, polio eller nogen af de andre sygdomme, man kan vaccinere mod i Danmark.

- Mæslinger er farlige i ulande, hvor børn er underernærede og har et svækket immunsystem. Det er her, vi ser de mange dødsfald. Men for et sundt og raskt barn i Danmark er det ubehageligt, men ikke farligt. Selv før 1987, da mæslingevaccinen blev indført i børnevaccinationsprogrammet, var det mere sandsynligt at blive ramt af lynet end at dø af mæslinger, forklarer han.